वैसे कहते भी हैं कि अच्छी चीजें ना तो आसानी से बनतीं हैं और ना हीं आसानी से मिलतीं हैं। यह बात इस एलबम पर पूर्णत: लागू होती है। चलिए अब "मरासिम" से आगे बढते हैं आज की गज़ल की ओर। "एक परवाज़ दिखाई दी है,तेरी आवाज़ सुनाई दी है।" कभी न कभी, कहीं न कहीं आप इस गज़ल से गुजरे जरूर होंगे और यकीन मानिए कि आपने बस गज़ल के बोलों को सुना हीं नहीं होगा बल्कि महसूस भी किया होगा और तो और जिया भी होगा। गज़ल किसे कहते हैं(मैं रदीफ़, काफ़िया, बहर की बात नहीं कर रहा, बल्कि भाव की बात कर रहा हूँ),वह इस गज़ल को सुनकर हीं मालूम होता है। इस गज़ल के एक-एक हर्फ़ में दिल की कितनी हीं तहरीरें लिखी मालूम होती है। इसे क्या कहिएगा कि बस पाँच शेरों में हीं गुलज़ार साहब ने जहां भर की बातें लिख डाली हैं। मसलन, "फिर वहीं लौट कर जाना होगा, यार ने कैसी रिहाई दी है",इसमें भावनाओं की ऐसी जद्दोजहद है कि न डूबते हीं बने और न उबरते हीं बने। बाकी शेरों का भी यही हाल है।